Ir-Regolament tal-Kummissjoni (KE) Nru 1880/2001
tas-26 ta’ Settembru 2001
li jemenda r-Regolament (KE) Nru 1621/1999 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 2201/96 rigward l-għajnuna għall-koltivazzjoni ta’ l-għeneb biex jiġu prodotti ċerti varjetajiet ta’ għeneb imqadded
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2201/96 tat-28 ta’ Ottubru 1996 dwar l-organizzazzjoni komuni tas-swieq tal-prodotti tal-frott u l-ħxejjex ipproċessati [1], kif l-aħħar emendat bir-Regolament (KE) Nru 1239/2000 [2], u partikolarment l-Artikolu 7(5) tiegħu,
Billi:
(1) L-Artikolu 13(2)(d) tar-Regolament tal-Kummissjoni (KE) Nru 1621/1999 tat-22 ta’ Lulju 1999 jistabbilixxi regoli dettaljati għall-applikazzjoni tar-Regolament tal-Kunsill (KE) Nru 2201/96 rigward l-għajnuna għall-koltivazzjoni ta’ l-għeneb biex jipproduċu ċerti varjetajiet ta’ għeneb imqadded [3], kif emendat bir-Regolament (KE) Nru 2256/1999 [4], jipprovdi, li fil-każ ta’ l-operaturi li bbenefikaw mill-miżuri li hemm provvediment dwarhom fir-Regolament tal-Kunsill (KE) Nru 399/94 tal-21 ta’ Frar 1994 li jikkonċerna l-miżuri speċifiċi għall-għeneb imqadded [5], kif emendat bir-Regolament (KE) Nru 2826/2000 [6], għall-miżuri ta’ transizzjoni rigward l-obbligu li jintużaw il-kaxxi tal-plastika li jitqegħdu fuq xulxin għat-twassil ta’ l-għeneb imqadded mhux ipproċessat. B’reazzjoni għat-talba tal-Greċja, li rraportat diffikultajiet ta’ provvista fil-każ ta’ dawn il-kaxxi, dawn il-miżuri ta’ transizzjoni għandhom ikunu estiżi, bħala miżuri eċċezzjonali, għal sena u, biex isir hekk, rata interim minima ta’ 75 % għandha tkun iffissata għall-kwantitajiet imwassla u maħżuna f’dawn il-kaxxa għas-sena tas-suq 2001/02.
(2) L-Artikolu 5(1) tar-Regolament (KE) Nru 1621/1999 jistabbilixxi li l-kuntratti għandhom ikunu konklużi sa l-1 ta’ Awwissu qabel is-sena tas-suq f’dak il-każ u għandhom jeħtieġu li l-produttur individwali jew l-organizzazzjoni tal-produtturi iwasslu l-kwantitajiet kollha maħsuda f’kaxxi tal-plastika li jitpoġġew fuq xulxin, mingħajr preġudizzju għad-dispożizzjonijiet transitorji stabbiliti fl-Artikolu 13(2)(d). Minħabba l-emendi li saru għall-dawn id-dispożizzjonijiet transitorji għas-sena tas-suq 2001/02, id-data finali biex ikunu konklużi l-kuntratti għandha terġa’ ssir it-30 ta’ Settembru 2001 għal dik is-sena.
(3) Il-miżuri li hemm provvediment dwarhom f’dan ir-Regolament huma bi qbil ma’ l-opinjoni tal-Kumitat ta’ Ġestjoni tal-Frott u l-Ħxejjex Ipproċessati,
ADOTTAT DAN IR-REGOLAMENT:
L- Artikolu 1
L-Artikolu 13(2) tar-Regolament (KE) Nru 1621/1999 huwa emendat kif ġej:
1. il-punt (c) huwa mibdul b’dan li ġej:
"(ċ) Il-kuntratti li hemm refernza dwarhom fl-Artikolu 5 ikunu ffirmati bejn il-produtturi jew l-organizzazzjonijiet tal-produtturi u dawk li jipproċessaw li tefgħu applikazzjoni għar-reġistrazzjoni fid-database qabel ma l-kuntratti jkunu konklużi; kuntratti għas-snin tas-suq 1999/2000, 2000/01 u 2001/02 għandhom ikunu konklużi sa l-1 ta’ 1 Novembru 1999, l-1 ta’ Settembru 2000 u t-30 ta’ Settembru 2001 rispettivament."
2. it-tielet inċiż tal-punt (d) huwa mibdul b’dan li ġej:
"- mill-anqas 75 % tal-kwantitajiet imwassla u maħżuna matul is-sena tas-suq 2001/02."
L- Artikolu 2
Dan ir-Regolament jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-26 ta’ Settembru 2001.